ห่วงพี่น้องชาวนาอาจได้รับผลกระทบน้ำท่วม เร่งกำชับเจ้าหน้าที่เฝ้าสถานการณ์อย่างใกล้ชิด
นายณัฏฐกิตติ์ ของทิพย์ อธิบดีกรมการข้าว เปิดเผยว่า รัฐมนตรีว่าการกระทรวงเกษตรและสหกรณ์ มีความเป็นห่วงพี่น้องชาวนาที่ได้รับผลกระทบจากสถานการณ์ฝนตกหนักในทุกพื้นที่ เนื่องจากการประเมินสถานการณ์น้ำฝนจากการคาดการณ์ของกรมอุตุนิยมวิทยาในช่วงวันที่ 2–10 สิงหาคมนี้ พบว่า จะมีมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยมีกำลังแรงขึ้น ประกอบกับมีร่องมรสุมพาดผ่านบริเวณประเทศเมียนมา ภาคเหนือ และภาคตะวันออกเฉียงเหนือตอนบนของประเทศไทย และประเทศลาวตอนบน เข้าสู่หย่อมความกดอากาศต่ำที่ปกคลุมบริเวณประเทศเวียดนามตอนบนและอ่าวตังเกี๋ย ทำให้ประเทศไทยมีฝนตกต่อเนื่องและมีฝนตกหนักถึงหนักมากบางแห่ง ขอให้พี่น้องชาวนาเฝ้าระวังพื้นที่เสี่ยง บางพื้นที่ภาคเหนือ 8 จังหวัด ภาคตะวันออกเฉียงเหนือ 12 จังหวัด ภาคตะวันออก 5 จังหวัด ภาคกลาง 3 จังหวัด และภาคใต้ 8 จังหวัด รวมถึงกรุงเทพมหานครและปริมณฑล ทำให้จากการคาดการณ์ดังกล่าว ที่อาจส่งผลให้พี่น้องชาวนาผู้ปลูกข้าวอาจได้รับผลกระทบจากสถานการณ์ฝนตกหนักในครั้งนี้ จึงได้สั่งการให้ศูนย์เมล็ดพันธุ์ข้าวและศูนย์วิจัยข้าวในพื้นที่ เฝ้าติดตามสถานการณ์สภาพอากาศอย่างใกล้ชิดร่วมกับหน่วยงานต่างๆ ในพื้นที่ที่รับผิดชอบ และเตรียมรับมือกับเหตุอุทกภัยที่อาจตามมา โดยให้รายงานตรงมากรมการข้าวเป็นระยะๆ เพื่อสร้างความเชื่อมั่นให้กับพี่น้องชาวนาให้ได้มากที่สุด